जयपुर। जयपुर में बुधवार सुबह एक चलती कार में आग लग गई। चालक ने दौड़ती कार से कूद कर अपनी जान बचाई। सुबह का समय होने के कारण ट्रैफिक न के बराबर था। इससे बड़ा हादसा होने से टल गया। उल्लेखनीय है कि दो दिन पहले भी शहर में एक कार में आग लगी थी। तब मदद पहुंचने से पहले ही कार पूरी जल गई थी। विधानसभा के सामने एक कार जा रही थी कि उसके इंजन से लपटें उठने लगीं। कार चालक ने कार धीमे की तब तक आग काफी भड़क चुकी थी। इस पर चालक ने कार से कूद कर अपनी जान बचाई। कार थोड़ी दूर जाकर रुक गई। कार से आग की लपटें उठनें लगीं। मिनटों में ही कार धू-धू कर जलने लगी। वहां से गुजर रहे लोग एकत्र हो गए। कार चालक ने पुलिस को फोन किया। थोड़ी देर में पुलिस व दमकल वहां पहुंच गए। दमकल ने आग बुझाई तब तक कार काफी जल चुकी थी। पुलिस के अनुसार लगता है कि आग शॉर्ट सर्किट से लगी हालांकि जांच के बाद ही इस बारे में स्पष्ट होगा। दो दिन पहले ही शहर में लगी थी कार में आग:- दो दिन पहले ही सरस पार्लर के सामने एक कार में आग लग गई थी। आग से कार पूरी जल गई थी। कार में सवार दो लोग सरस पार्लर में गए थे कि तभी कार में आग लगी देखी। वे कुछ समझ पाते उससे पहले ही कार जलने लगी। इससे ट्रैफिक रुक गया और वाहनों की कतार लग गई। जब तक दमकल आई कार पूरी जल चुकी थी। पुलिस के अनुसार कार में आग शॉर्ट सर्किट से लगी।